Comisia executivă a Uniunii Europene a declarat joi că regretă faptul că Slovacia a dizolvat unitatea de urmărire penală dedicată corupției de stat și a avertizat că blocul "nu va ezita" să acționeze pentru a-și proteja interesele financiare, inforemază Reuters, potrivit Rador Radio România.
În pofida protestelor publice și a avertismentelor UE, premierul slovac, Robert Fico, a desființat unitatea, în timp ce criticii săi trag un semnal de alarmă cu privire la faptul că dăunează democrației în fosta țară comunistă cu aproximativ 5,5 milioane de locuitori. "Comisia regretă dizolvarea Parchetului Special fără introducerea unor garanții care să asigure că investigațiile pot continua în mod eficient", a declarat un purtător de cuvânt pentru Reuters. El a precizat că închiderea "ar putea submina eficiența investigațiilor, nu în ultimul rând în cazul infracțiunilor care afectează bugetul UE".
Comisia va evalua consecințele, a adăugat purtătorul de cuvânt, și "nu va ezita să ia măsuri pentru a asigura respectarea legislației UE și protejarea intereselor financiare ale UE".
Purtătorul de cuvânt nu a precizat nicio potențială sancțiune, dar surse au declarat pentru Reuters că este posibil ca, în următoarele săptămâni, Comisia să deschidă împotriva Bratislavei un proces pentru încălcarea legislației UE, așa-numita "infringement", pentru încălcarea legislației UE. "Nu s-a decis încă", a declarat un oficial, care a vorbit sub rezerva anonimatului. Un astfel de caz ar putea ajunge la instanța supremă a blocului și, în cele din urmă, ar putea duce la amenzi financiare, dacă Bratislava nu se aliniază.